
VENDIM

Nr. 320, datë 17.9.2020

PËR KRITERET DHE PROCEDURAT E LËVIZJES PARALELE TË GJYQTARËVE
Mbështetur në nenin 147/a, pika 1, shkronja “a”, të Kushtetutës së Republikës së Shqipërisë dhe në nenet 42 dhe 43, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, Këshilli i Lartë Gjyqësor 

VENDOSI:

I. 
QËLLIMI, FUSHA E ZBATIMIT DHE SUBJEKTET

1. 
Qëllimi i vendimit është përcaktimi i rregullave të detajuara për kriteret dhe procedurën e lëvizjes paralele të gjyqtarëve, sipas ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar.

2. 
Rregullat e këtij vendimi janë të zbatueshme për gjyqtarët, që kandidojnë dhe që përmbushin kriteret ligjore për lëvizjen paralele në pozicionet e mëposhtme:

a) gjyqtar në një gjykatë të shkallës së parë të juridiksionit të përgjithshëm;

b) gjyqtar në një gjykatë administrative të shkallës së parë;

c) gjyqtar në një gjykatë apeli të juridiksionit të përgjithshëm;

ç) gjyqtar në Gjykatën Administrative të Apelit.

3. Këto rregulla zbatohen për pozicionet e lira të përhershme dhe për ato që pritet të bëhen të tilla brenda 3 muajve, si dhe, për aq sa është e mundur, edhe për pozicionet e lira të përkohshme.

4. 
Subjekte të këtij vendimi janë gjyqtarët që kandidojnë për lëvizje paralele, sipas përcaktimeve të nenit 43, pika 2, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar dhe, konkretisht:

a) gjyqtarët e gjykatave të shkallës së parë të juridiksionit të përgjithshëm dhe administrativ;

b) 
gjyqtarët e gjykatave të apelit të juridiksionit të përgjithshëm dhe administrativ; 

c) gjyqtarët e komanduar;

ç) 
gjyqtarët në skemë delegimi.

II.
 KUADRI LIGJOR

5. 
Ky vendim do të interpretohet dhe do të zbatohet, në përputhje me:

a)
 Kushtetutën e Republikës së Shqipërisë; 

b)
 Kodin e Procedurave Administrative; 

c) 
ligjin nr. 115/2016, “Për organet e qeverisjes së sistemit të drejtësisë”, të ndryshuar (ligji për qeverisjen); 

ç) 
ligjin nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar (ligji për statusin); 

d) 
ligjin nr. 98/2016, “Për organizimin e pushtetit gjyqësor në Republikën e Shqipërisë”; 

dh) ligjin nr. 9877, datë 18.2.2008, “Për organizimin e pushtetit gjyqësor në Republikën e Shqipërisë”, të ndryshuar; 

e) 
ligjin nr. 8811, datë 17.5.2001, “Për organizimin dhe funksionimin e Këshillit të Lartë të Drejtësisë”, të ndryshuar; 

ë) 
ligjin nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar; 

f) 
ligjin nr. 8480, datë 27.5.1999, “Për funksionimin e organeve kolegjiale të administratës shtetërore dhe enteve publike”; 

g) 
ligjin nr. 9887, datë 10.3.2008, “Për mbrojtjen e të dhënave personale”, të ndryshuar.

III.
 PËRKUFIZIME

6.
 Për qëllime të këtij vendimi, termat e mëposhtëm kanë këto kuptime:

a) “Akt vlerësimi” nënkupton aktin e vlerësimit etik dhe profesional të kandidatit, të administruar në dosjen personale të tij;

b) “Dosje personale” nënkupton dosjen e kandidatit, sipas përcaktimeve të nenit 38 të ligjit për statusin; 

c) “Gjykatë e shkallës së dytë” ka të njëjtin kuptim me “gjykatë apeli”;

ç) 
“Këshill” nënkupton Këshillin e Lartë Gjyqësor;

d) 
“Komision” nënkupton Komisionin e Zhvillimit të Karrierës pranë Këshillit të Lartë Gjyqësor, që përbëhet nga tre anëtarë, anëtarët e përhershëm ose zëvendësues, duke ruajtur në çdo rast përbërjen e tij, sipas pikës 10, neni 62, të ligjit për qeverisjen;

dh) “Lëvizje paralele” nënkupton kalimin e gjyqtarit:

i. nga një pozicion në një gjykatë të juridiksionit të përgjithshëm ose administrativ në një pozicion në një gjykatë të juridiksionit të përgjithshëm ose administrativ të të njëjtit nivel;
ii. nga një pozicion i komanduar në një pozicion në një gjykatë të të njëjtit nivel me atë të pozicionit që ka pasur përpara komandimit;
iii. nga një pozicion i komanduar përkohësisht sipas nenit 40 të ligjit për statusin në një pozicion në një gjykatë të shkallës së parë;
iv. nga një pozicion në një gjykatë të shkallës së parë të juridiksionit të përgjithshëm ose administrativ në një pozicion në një gjykatë apeli të juridiksionit të përgjithshëm ose administrativ, në rastin kur gjyqtari: 

- është vlerësuar, të paktën dy herë, me vlerësim jo më të ulët se “shumë mirë”, në dy vlerësimet e fundit, si dhe ka përvojë profesionale, sipas parashikimit të nenit 47, pika 4, të ligjit për statusin; ose 

- ka shërbyer në skemë delegimi për të paktën katër vjet dhe gjatë kësaj periudhe është caktuar, të paktën për një vit, në një pozicion në nivel apeli, si dhe ka përvojë profesionale, sipas parashikimit të nenit 47, pika 4, të ligjit për statusin. 

e)
 “Nivel vlerësimi” nënkupton rezultatin e përgjithshëm të vlerësimit etik dhe profesional të kandidatit, sipas sistemit të vlerësimit të kohës, përfshirë edhe atë të gradimit për periudhën e përcaktuar në procesin e rivlerësimit kalimtar të gjyqtarëve dhe prokurorëve në Republikën e Shqipërisë, sipas nenit 171, pika 5, të ligjit për statusin;

ë) 
“Periudhë kalimtare” nënkupton periudhën deri në realizimin e procedurave të vlerësimit, sipas ligjit për statusin, por jo më vonë se afati i caktuar për përfundimin e procesit të rivlerësimit kalimtar të magjistratëve, në përputhje me përcaktimin e nenit 25, të ligjit nr. 48/2019, “Për disa shtesa dhe ndryshime në ligjin nr. 96/2016, “Për statusin e gjyqtarëve dhe prokurorëve në Republikën e Shqipërisë”;

f)
 “Përvojë në pozicionet e komanduara” nënkupton përvojën e veçantë të punës së kandidatit si gjyqtar i komanduar: në pozicionin e ndihmësmagjistratit në Gjykatën e Lartë, në Gjykatën Kushtetuese ose në Prokurorinë e Përgjithshme; në pozicionin e inspektorit në Zyrën e Inspektorit të Lartë të Drejtësisë; në pozicione të tjera në Këshillin e Lartë Gjyqësor, në Ministrinë e Drejtësisë, në Avokaturën e Shtetit, në Shkollën e Magjistraturës, në çdo institucion tjetër brenda sistemit të drejtësisë dhe përafrimit të legjislacionit, sipas nenit 53, pikat 2 ose në një institucion tjetër të ndryshëm nga këto, kur komandimi është bërë për një interes publik, sipas nenit 54, pika 7, të ligjit për statusin;

g) “Përvojë profesionale specifike që kërkohet për pozicionin e lirë” nënkupton përvojën e veçantë të punës së kandidatit në fushën e së drejtës përkatëse të përshtatshme për pozicionin e lirë të shpallur;

gj)
 “Pikëzim” nënkupton vlerësimin me pikë të secilit kriter, sipas sistemit të vlerësimit etik dhe profesional të rregulluar nga ligji për statusin dhe vendimet e Këshillit të Lartë Gjyqësor;

h) “Pozicion i lirë”, në kuptim të këtij vendimi, nënkupton atë pozicion të lirë apo që pritet të bëhet i lirë brenda tre muajve, në një gjykatë të juridiksionit të përgjithshëm ose administrativ, që mund të plotësohet nëpërmjet procedurës së lëvizjes paralele;

i) 
“Pozicion i lirë i përhershëm” nënkupton pozicionin në një gjykatë të juridiksionit të përgjithshëm ose administrativ, në të cilin nuk ka gjyqtar të caktuar në mënyrë të përhershme;

j) “Pozicion i lirë i përkohshëm” nënkupton pozicionin në një gjykatë të juridiksionit të përgjithshëm ose administrativ, kur gjyqtari që e ka atë në mënyrë të përhershme është në pamundësi për të ushtruar funksionin për të paktën 3 muaj, por ka të drejtën për t’u kthyer;

k)
 “Procedurë lëvizjeje paralele” nënkupton procesin administrativ të verifikimit të kritereve ligjore të kandidimit për kandidatët për një pozicion të lirë, si dhe renditjen e kandidatëve të kualifikuar, me qëllim për të përzgjedhur kandidatin e renditur më lart;

l)
 “Relator” nënkupton anëtarin e përhershëm ose zëvendësues të Komisionit të Zhvillimit të Karrierës.

ll)
 “Vendim verifikimi” nënkupton vendimin e Këshillit të Lartë Gjyqësor për kualifikimin ose skualifikimin e një kandidati, të marrë në përfundim të verifikimit të kritereve ligjore të kandidimit në një procedurë lëvizjeje paralele;

m) 
“Vendim për renditjen e kandidatëve” nënkupton vendimin e Këshillit të Lartë Gjyqësor të marrë në përfundim të një procedure përzgjedhjeje për lëvizjen paralele, bazuar në kriteret e përcaktuara në nenin 43, pika 7, 8 dhe 9, të ligjit për statusin, si dhe në rregullat e detajuara për kriteret dhe procedurën të përcaktuara në këtë vendim;

n)
 “Vendim për lëvizjen paralele” nënkupton vendimin e Këshillit të Lartë Gjyqësor për transferimin e kandidatit të renditur më lart në një procedurë përzgjedhjeje;

nj)
 “Vjetërsi si gjyqtar” nënkupton përvojën e përgjithshme të punës së kandidatit, si gjyqtar, përfshirë edhe si i komanduar, si dhe si anëtar i Këshillit të Lartë Gjyqësor;

o) 
“Vlerësime të mëparshme” nënkupton vlerësimet më të fundit etike dhe profesionale të kandidatit.

IV. RREGULLA TË PËRGJITHSHME TË PROCEDURËS SË LËVIZJES PARALELE

A. Hapja e procedurës 

7.
 Këshilli organizon, të paktën çdo tre muaj, procedurën e lëvizjes paralele në gjykata të juridiksionit të përgjithshëm ose administrativ, të shkallës së parë dhe/ose të shkallës së dytë, për çdo pozicion të lirë ose që pritet të bëhet i lirë, me përjashtim të rasteve, kur:

a) 
nuk ka pozicion të lirë;

b) 
kjo mund të passjellë cenim të rëndë të funksionalitetit të gjykatave. 

8. 
Për rastin përjashtimor, sipas shkronjës “b”, të pikës 7, të këtij vendimi, Këshilli mund:

a) të organizojë procedurën e lëvizjes paralele vetëm për disa nga pozicionet e lira;

b) të shtyjë organizimin e procedurave të lëvizjes paralele për të gjitha pozicionet e lira deri në verifikimin e situatës së moscenimit të rëndë të funksionalitetit të gjykatave. 

9.
 Shpallja e procedurës së lëvizjes paralele për çdo pozicion të lirë bëhet me vendim të Këshillit, mbi propozimin e Komisionit.

10.
  Komisioni identifikon pozicionet e lira apo që pritet të bëhen të lira brenda tre muajve, duke mbajtur parasysh se:

a) Pozicion i lirë në gjykatat e shkallës së parë që mund të plotësohet nëpërmjet lëvizjes paralele, është ai pozicion i cili nuk mund të plotësohet:

i. nga një gjyqtar që duhet të transferohet për shkak të papajtueshmërisë ambientale ose për shkak të ndryshimeve në strukturën administrative ose në kompetencën tokësore të gjykatave; ose

ii. nga një gjyqtar i caktuar përkohësisht në këtë pozicion, i cili paraqet kërkesë për caktimin e përhershëm, në rastin e ndryshimit nga Këshilli të këtij pozicioni nga i përkohshëm në të përhershëm, sipas nenit 59 të ligjit për statusin. 
b) Pozicion i lirë në gjykatat e shkallës së dytë që mund të plotësohet nëpërmjet lëvizjes paralele, është ai pozicion i cili nuk mund të plotësohet:

i. nga një gjyqtar që ka të drejtën për t’u caktuar në një pozicion në nivel apeli;

ii. nga një gjyqtar që duhet të transferohet për shkak të papajtueshmërisë ambientale ose për shkak të ndryshimeve në strukturën administrative ose në kompetencën tokësore të gjykatave; ose

iii. nga një gjyqtar i caktuar përkohësisht në këtë pozicion, i cili paraqet kërkesë për caktimin e përhershëm, në rastin e ndryshimit nga Këshilli të këtij pozicioni nga i përkohshëm në të përhershëm, sipas nenit 59 të ligjit për statusin. 
11.
 Në vendimin e hapjes së procedurës së lëvizjes paralele, Këshilli përcakton fushën përkatëse të së drejtës për pozicionin e lirë apo që pritet të bëhet i lirë, pasi merr paraprakisht edhe mendimin e Këshillit të Gjykatës përkatëse. Në këtë vendim Këshilli përcakton edhe: 

a)
 kriteret ligjore të kandidimit;

b)
 afatin e kandidimit, i cili mund të jetë nga dy deri në katër javë nga data e shpalljes së procedurës;

c)
 informacionin dhe dokumentacionin që i bashkëlidhet kandidimit;

ç)
 procedurën e kandidimit dhe vendin e dorëzimit të dokumentacionit.

B. Kandidimi

12. Në procedurën e lëvizjes paralele për një pozicion të lirë mund të kandidojë çdo gjyqtar, i cili gjatë pesë vjetëve të fundit ka të paktën një vit përvojë profesionale në fushën përkatëse të së drejtës për pozicionin e lirë dhe nuk ka në fuqi një masë disiplinore;

13. Në procedurën e lëvizjes paralele për një pozicion të lirë në gjykatat e shkallës së dytë të juridiksionit të përgjithshëm ose administrativ, mund të kandidojë edhe gjyqtari i gjykatës së shkallës së parë të juridiksionit të përgjithshëm ose administrativ, i cili nuk ka në fuqi masë disiplinore, si dhe plotëson njërin prej kritereve të mëposhtme:

a) është vlerësuar, të paktën dy herë, me vlerësim jo më të ulët se “shumë mirë”, në dy vlerësimet e fundit, si dhe ka përvojë profesionale, sipas parashikimit të nenit 47, pika 4, të ligjit për statusin; ose 

b) ka shërbyer në skemë delegimi për të paktën katër vjet dhe gjatë kësaj periudhe është caktuar, të paktën për një vit, në një pozicion në nivel apeli, si dhe ka përvojë profesionale, sipas parashikimit të nenit 47, pika 4, të ligjit për statusin. 
14.
 Në rastin e shpalljes së procedurave të lëvizjes paralele për disa pozicione të lira, gjyqtari mund të kandidojë për jo më shumë se tri pozicione të lira në proces, pavarësisht kohës së shpalljes së tyre, si dhe faktit nëse ato janë në të njëjtën gjykatë apo të së njëjtës fushë të së drejtës. Në numrin e kandidimeve nuk llogaritet kandidimi i tërhequr. 
15.
 Gjyqtari që kandidon për lëvizjen paralele në më shumë se një pozicion të lirë, bën renditjen e tyre sipas preferencës. 

16.
 Në rastin kur gjyqtari kandidon për lëvizjen paralele në më shumë se tri pozicione të lira në proces, kandidimet e pranueshme për shqyrtim përcaktohen sipas rendit kronologjik të vendimeve të Këshillit për shpalljen e procedurave të lëvizjes paralele për secilin pozicion. I njëjti rregull zbatohet edhe për rastin kur gjyqtari nuk bën renditjen e pozicioneve të lira sipas preferencave.

17. Kandidati nuk përfshihet në listat e kandidatëve në rastin e kandidimeve mbi tri pozicione të lira në proces.

C. Fazat e procedurës së lëvizjes paralele

18. Procedura e lëvizjes paralele zhvillohet në tri faza, si më poshtë: 

a) në fazën e parë bëhet verifikimi i kandidatëve për plotësimin e kritereve ligjore të kandidimit;

b) në fazën e dytë bëhet renditja e kandidatëve të kualifikuar;

c) në fazën e tretë merret vendimi për transferimin e kandidatit të renditur më lart.

19. Për çdo procedurë lëvizjeje paralele caktohet një relator me short.

20.
 Në ushtrimin e përgjegjësive të tij relatori ndihmohet nga Njësia Mbështetëse e Komisioneve dhe personeli administrativ i Këshillit, të cilët kanë detyrimin të ndjekin procedurat, të kryejnë veprimet dhe të përgatisin aktet përkatëse, sipas udhëzimeve të relatorit.

Ç. Të drejtat e kandidatit

21.
 Kandidati njoftohet për relatorin e procedurës së lëvizjes paralele menjëherë me caktimin e tij.

22.
 Kandidati ka të drejtë të kërkojë përjashtimin e relatorit për një nga shkaqet e parashikuara në nenin 75, të ligjit për qeverisjen, jo më vonë së 3 ditë, nga marrja dijeni e shkakut të përjashtimit, duke shoqëruar kërkesën, kur është rasti, me aktet provuese të shkakut të përjashtimit. Këtë të drejtë kandidati e ka edhe ndaj çdo anëtari tjetër të Këshillit.

23.
 Këshilli vendos për kërkesën e kandidatit për përjashtimin e relatorit dhe/ose të çdo anëtari tjetër të Këshillit, jo me vonë së 7 ditë nga paraqitja e saj.

24.
 Kandidati ka të drejtë që, në çdo fazë të procedurës së lëvizjes paralele, me kërkesë, të njihet me dokumentet e dosjes së tij, si edhe të marrë kopje të tyre, sipas rregullave të Kodit të Procedurave Administrative.

25.
 Kandidati ka të drejtë që, në momentin e kandidimit për lëvizjen paralele, të kërkojë kryerjen e vlerësimit etik dhe profesional me procedurë të përshpejtuar, sipas parashikimeve të nenit 97 të ligjit për statusin dhe akteve nënligjore të nxjerra në zbatim të tij. Në këtë rast kandidati duhet të ketë ushtruar detyrën përgjatë gjithë vitit të fundit kalendarik, si dhe të mos jetë vlerësuar për dy vjetët e fundit kalendarikë. 

26. 
Kandidati i komanduar, të cilit, gjatë apo në përfundim të komandimit, nuk i është bërë vlerësimi etik dhe profesional nga institucioni ku ai është komanduar, ka të drejtë që, në momentin e kandidimit për lëvizjen paralele, të kërkojë të vlerësohet për aftësitë profesionale si kandidati jogjyqtar në Gjykatën e Lartë, sipas parashikimeve të nenit 49, të ligjit për statusin, për aq sa gjejnë zbatim, si dhe akteve nënligjore të nxjerra në zbatim të tij. Në këtë rast, periudha e komandimit duhet të ketë zgjatur jo më pak se një vit kalendarik. 

27.
 Kandidati i riemëruar, i cili nuk ka një vlerësim etik dhe profesional si gjyqtar ose nuk ka një vlerësim profesional në momentin e riemërimit, nëse ka ushtruar këtë detyrë përgjatë gjithë vitit të fundit kalendarik, ka të drejtë që, në momentin e kandidimit për lëvizjen paralele, të kërkojë kryerjen e vlerësimit me procedurë të përshpejtuar, sipas parashikimeve të nenit 97 të ligjit për statusin dhe akteve nënligjore të nxjerra në zbatim të tij. Nëse kandidati nuk ka ushtruar detyrën e gjyqtarit përgjatë gjithë vitit të fundit kalendarik, si dhe nëse para kandidimit ka jo më pak se një vit përvojë profesionale, ai ka të drejtë të kërkojë të vlerësohet për aftësitë profesionale, sipas parashikimeve të nenit 49 të ligjit për statusin, si dhe akteve nënligjore të nxjerra në zbatim të tij. 

28.
 Kryesisht apo mbi kërkesën e Këshillit, kandidati ka të drejtë të paraqesë shpjegime me shkrim për fakte, rrethana apo çështje ligjore që lidhen me kriteret ligjore të kandidimit dhe/ose kriteret e renditjes, si dhe të depozitojë, kur është rasti, dokumente shkresore në mbështetje të këtyre shpjegimeve.

29.
 Kandidati ka të drejtë të tërhiqet nga kandidimi në çdo kohë, derisa nuk ka përfunduar procedura e lëvizjes paralele, duke depozituar kërkesën e tij me shkrim. 

D. Afatet dhe llogaritja e tyre

30.
 Afatet në procedurën e lëvizjes paralele caktohen në ditë, në javë ose në muaj. Përfundimi i afatit mund të përcaktohet edhe me një datë të caktuar kalendarike.

31.
 Kur afati caktohet në ditë, në llogaritjen e tij përjashtohet dita kur ka ndodhur ngjarja, nga e cila fillon të ecë afati.

32.
 Afati i përcaktuar në javë mbaron me kalimin e asaj dite, që është e njëjta me ditën, në të cilën ka ndodhur ngjarja, nga e cila ka filluar të ecë afati.

33.
 Afati i përcaktuar në muaj mbaron me kalimin e asaj dite, atij muaji, që ka të njëjtin numër me atë të ditës, në të cilën ka ndodhur ngjarja nga e cila ka filluar të ecë afati. Kur një ditë e tillë mungon në muajin e fundit, afati mbaron me kalimin e ditës së fundit të këtij muaji.

34.
 Të shtunat, të dielat dhe ditët e festave zyrtare nuk pengojnë fillimin dhe kohëzgjatjen e afateve. Kur dita e fundit e një afati bie e shtunë, e diel ose një ditë feste zyrtare, afati mbaron në ditën e punës që vjen pas saj.

35.
 Dita e fundit e afatit vazhdon deri në orën 24:00 të saj.

DH. Njoftimet

36.
 Njoftimet dhe kërkesat e Këshillit drejtuar kandidatit dhe anasjelltas, si rregull bëhen në rrugë elektronike. Ato konsiderohen të marra ditën e nesërme të dërgimit në rrugë elektronike.

37.
 Adresa elektronike e Këshillit i bëhet e ditur kandidatit me njoftimin e fillimit të procedurës së lëvizjes paralele.

38. Adresë elektronike e kandidatit konsiderohet adresa zyrtare e tij, por ai mund të zgjedhë një adresë tjetër elektronike, duke ia bërë atë të ditur në kohë Këshillit. Kandidati merr masa për aksesueshmërinë e adresës së tij elektronike.

E. Dorëheqja dhe përjashtimi për shkak të konfliktit të interesit

39.
 Anëtari i Komisionit dhe/ose çdo anëtar tjetër i Këshillit, në çdo kohë kur merr dijeni për ekzistencën e një konflikti interesi ose të një pengese ligjore, sipas neneve 72, 73, 74 dhe 75 të ligjit për qeverisjen, është i detyruar të deklarojë natyrën e konfliktit të interesit ose pengesës dhe të heqë dorë nga pjesëmarrja në procedurën e lëvizjes paralele për atë pozicion të lirë.

40.
 Për dorëheqjen e çdo anëtari të Këshillit vendos kryetari i tij. Kur dorëheqjen e jep kryetari i Këshillit, vendimi merret nga zëvendëskryetari i tij.

41.
 Këshilli vendos për kërkesën e kandidatit për përjashtimin e një anëtari të tij.

42.
 Për nëpunësit e Njësisë Mbështetëse të Komisioneve dhe personelin administrativ të Këshillit zbatohen dispozitat e Kodit të Procedurave Administrative dhe të ligjit “Për parandalimin e konfliktit të interesave në ushtrimin e funksioneve publike” mbi paanësinë e administratës publike.

V. FAZA E PARË E PROCEDURËS SË LËVIZJES PARALELE

A. Fillimi i procedurës së verifikimit të kandidatëve dhe caktimi i relatorit

43.
 Këshilli, jo më vonë se 7 ditë nga përfundimi i afatit të kandidimit për një pozicion të lirë, vendos fillimin e verifikimit të kandidatëve për plotësimin e kritereve ligjore të kandidimit. Në këtë rast, Këshilli përcakton listën e kandidatëve që kanë kandiduar për pozicionin e lirë, duke mospërfshirë atë kandidat që ka kandiduar jashtë afatit ose ka kandiduar për më shumë se tri pozicione të lira, sipas pikës 17 të këtij vendimi. Kandidati që nuk përfshihet në listën e kandidatëve për atë pozicion të lirë, ka të drejtën e ankimit në Gjykatën Administrative të Apelit, brenda 5 ditëve, nga dita e njoftimit të vendimit.

44.
 Në të njëjtin vendim për fillimin e verifikimit të kandidatëve, Këshilli cakton relatorin për atë procedurë lëvizjeje paralele. 

45.
 Përjashtimisht, për arsye të motivuara që lidhen me ngarkesën dhe efektivitetin e punës, mbi kërkesën e çdo anëtari të Komisionit, Këshilli mund të vendosë përjashtimin e tij nga shorti. Me propozimin e Komisionit, Këshilli mund të vendosë që në procedurat e shortit për caktimin e relatorit, të përfshihen edhe anëtarët zëvendësues të Komisionit.

B. 
Identifikimi i kandidatëve sipas numrit të vlerësimeve etike dhe profesionale

46. 
Relatori verifikon numrin e vlerësimeve etike dhe profesionale për secilin kandidat, duke bërë kategorizimin e tyre sipas numrit të vlerësimeve që ata kanë, respektivisht me dy vlerësime, me një vlerësim dhe pa asnjë vlerësim. Verifikimi bazohet në të dhënat e dosjeve personale të kandidatëve. Në këtë rast, në llogaritjen e numrit të vlerësimeve etike dhe profesionale për çdo kandidat, relatori bazohet edhe në vendimin e Këshillit për përfshirjen e kandidatëve, mbi kërkesat e tyre, në programin e vlerësimit të përshpejtuar ose në kërkesën e kandidatit për kryerjen e vlerësimit, sipas nenit 49 të ligjit për statusin, në përputhje me pikat 26 dhe 27 të këtij vendimi. 

47.
 Procedura e lëvizjes paralele për një pozicion të lirë fillimisht vazhdon për kandidatët që kanë apo mund të kenë dy vlerësime etike dhe profesionale.

48.
 Në rastin kur për pozicionin e lirë në një gjykatë të shkallës së dytë nuk ka kandidatë që kanë apo mund të kenë dy vlerësime etike dhe profesionale ose kur kandidatët e kësaj kategorie janë tërhequr nga kandidimi, ose kur ata nuk janë kualifikuar për mosplotësim të kritereve të kandidimit, procedura e lëvizjes paralele vazhdon për kandidatët sipas shkronjës “a”, të pikës 13, të këtij vendimi. Nëse për të njëjtat arsye procedura e lëvizjes paralele nuk mund të vazhdojë për këtë kategori kandidatësh, atëherë ajo vazhdon për kandidatët sipas shkronjës “b”, të pikës 13, të këtij vendimi. Nëse për të njëjtat arsye procedura e lëvizjes paralele nuk mund të vazhdojë edhe për këtë kategori kandidatësh, atëherë ajo konsiderohet e përfunduar dhe pozicioni rishpallet përsëri. 
49. 
Në rastin kur për pozicionin e lirë në një gjykatë të shkallës së parë nuk ka kandidatë që kanë apo mund të kenë dy vlerësime etike dhe profesionale ose kur kandidatët e kësaj kategorie janë tërhequr nga kandidimi, ose kur ata nuk janë kualifikuar për mosplotësim të kritereve të kandidimit, procedura e lëvizjes paralele vazhdon për kandidatët që kanë apo mund të kenë një vlerësim etik dhe profesional. Nëse për të njëjtat arsye procedura e lëvizjes paralele nuk mund të vazhdojë për këtë kategori kandidatësh, atëherë ajo vazhdon për kandidatët që nuk kanë asnjë vlerësim etik dhe profesional. Nëse për të njëjtat arsye procedura e lëvizjes paralele nuk mund të vazhdojë edhe për këtë kategori kandidatësh, atëherë ajo konsiderohet e përfunduar dhe pozicioni rishpallet përsëri. 
C. Veprimet procedurale dhe verifikuese të relatorit

50.
 Pas caktimit të relatorit, kandidati njoftohet për fillimin e verifikimit të kritereve ligjore të kandidimit, për relatorin e procedurës, si dhe për të drejtën që ka për të kërkuar përjashtimin e tij dhe/ose të çdo anëtari tjetër të Këshillit, jo më vonë së 3 ditë nga njoftimi ose nga marrja dijeni e shkakut të përjashtimit, duke shoqëruar kërkesën, kur është rasti, me aktet provuese të shkakut të përjashtimit. 

51.
 Relatori kujdeset për verifikimin e plotësimit nga kandidatët të kritereve ligjore të kandidimit dhe, në veçanti, për:

a) 
administrimin dhe shqyrtimin e dokumentacionit që gjendet në dosjen personale të çdo kandidati apo dhe të atij që paraqitet nga ata gjatë verifikimit;

b)
 përgatitjen e relacionit për çdo kandidat, ku përshkruhen veprimet e kryera dhe dokumentet e administruara gjatë verifikimit, si dhe një përmbledhje faktike të tyre për aq sa është e nevojshme për kualifikimin ose jo të kandidatit, duke i bashkëlidhur relacionit kopje të këtyre dokumenteve;

c) 
përgatitjen e projektvendimeve për kualifikimin ose jo për çdo kandidat;

ç) 
koordinimin me kryetarin e Komisionit për përgatitjen e mbledhjes së Komisionit;

d)
 koordinimin me kryetarin e Këshillit për përgatitjen e mbledhjes plenare të Këshillit;

dh) njoftimet për kandidatët.

52.
 Në rastin e kandidatit, që ka kandiduar njëkohësisht në më shumë se një pozicion të lirë të së njëjtës fushë të së drejtës në proces shqyrtimi nga Këshilli, verifikimi i plotësimit nga ai të kritereve ligjore të kandidimit realizohet:

a)
 nga relatori i procedurës për të cilën verifikimi i kandidatëve ka filluar më parë, në rastin e procedurave me afate të ndryshme të kandidimit për ato pozicione;

b) 
nga relatori i procedurës për të cilën ka më pak kandidatë, në rastin e fillimit njëkohësisht të verifikimit të kandidatëve për ato pozicione dhe kur kjo nuk është e mundur, nga relatori i procedurës së hapur e para, sipas rendit kronologjik të vendimeve të Këshillit për ato pozicione. 

53.
 Verifikimi i kandidatit, në kuadër të një procedure lëvizjeje paralele është i vlefshëm edhe për çdo procedurë tjetër kandidimi të njëkohshme për pozicione të lira të së njëjtës fushë të së drejtës.

54. 
Nëse nga shqyrtimi i dokumentacionit të dosjes personale, relatori vlerëson se ka mangësi, njofton menjëherë kandidatin, duke i caktuar një afat jo më shumë së 5 ditë, për të dhënë sqarime ose për të plotësuar mangësitë. Mungesa e përgjigjes së kandidatit nuk pengon vijimin e procedurës së përzgjedhjes për lëvizjen paralele.

55.
 Për verifikimin e kriterit të përvojës profesionale në fushën përkatëse të së drejtës të përshtatshme për pozicionin e lirë, relatori kërkon informacion dhe dokumentacion nga gjykatat ku kandidati ka ushtruar detyrën ose institucioni ku ka qenë i komanduar.

56.
 Bazuar në gjetjet e verifikimit, nëse vlerëson që mund të procedohet me skualifikimin e kandidatit, pasi vë në dijeni Komisionin, me vendim të këtij të fundit, relatori njofton kandidatin lidhur me gjetjet paraprake dhe dokumentacionin përkatës, si edhe për të drejtën që, brenda një afati 5-ditor nga dita e njoftimit, të paraqesë në rrugë elektronike dhe/ose në zyrën përkatëse të Këshillit, qëndrimin dhe shpjegimet përkatëse lidhur me gjetjet e verifikimit, si edhe të çdo dokumentacioni mbështetës të nevojshëm sipas vlerësimit të tij. 

57.
 Në pamundësi objektive ose për motive të tjera të justifikuara për të paraqitur qëndrimin dhe shpjegimet brenda afatit 5-ditor, kandidati njofton menjëherë Këshillin, duke i parashtruar edhe motivet përkatëse. Nëse motivet vlerësohen të justifikuara, relatori i cakton kandidatit një afat të ri të arsyeshëm për të paraqitur qëndrimet dhe shpjegimet lidhur me gjetjet e verifikimit.

58.
 Në rastin kur, në përfundim të afatit të caktuar, kandidati nuk parashtron shpjegime për gjetjet paraprake të verifikimit, relatori procedon me përgatitjen e relacionit mbi gjendjen e faktit dhe ligjin e zbatueshëm, duke e dërguar çështjen menjëherë për shqyrtim përpara Komisionit.

59. Kur kandidati njofton tërheqjen nga kandidimi, relatori përgatit relacionin ku përshkruhen shkurtimisht veprimet e kryera dhe projektvendimin mbi përfundimin e procedurës së lëvizjes paralele për atë kandidat, duke e dërguar menjëherë për shqyrtim përpara Komisionit.

60. Në përfundim të verifikimit për çdo kandidat, relatori njofton kryetarin e Komisionit dhe i paraqet për shqyrtim Komisionit relacionin dhe dokumentacionin e administruar, si dhe projektvendimin për kualifikimin ose jo të kandidatit. 

Ç. Shqyrtimi nga Komisioni 

61.
 Kryetari i Komisionit, menjëherë pas njoftimit nga relatori për çështjen e përgatitur për shqyrtim, thërret mbledhjen e Komisionit, duke u kujdesur për njohjen e anëtarëve me materialet e çështjes.

62.
 Në mbledhjen e Komisionit, relatori paraqet përmbledhjen e veprimeve procedurale dhe verifikuese të kryera, si edhe të fakteve që kanë rezultuar gjatë verifikimit.

63.
 Komisioni, pasi dëgjon relatorin, nëse vlerëson që verifikimi dhe dokumentacioni përkatës është i paplotë, i kërkon relatorit plotësimin e verifikimit ose të dokumentacionit të nevojshëm, duke evidentuar sipas rastit veprimet verifikuese dhe/ose dokumentacionin, për të cilët lind nevoja e plotësimit apo saktësimit. Në rast të kundërt, Komisioni vendos për kalimin e çështjes për shqyrtim në Këshill.

D.
 Shqyrtimi nga Këshilli 

64.
 Kryetari i Këshillit, pas njoftimit nga relatori për çështjen e përgatitur për shqyrtim, thërret mbledhjen e Këshillit. 

65.
 Dita dhe koha e zhvillimit të mbledhjes së Këshillit, së bashku me relacionin e përgatitur nga relatori, i njoftohet kandidatit. 

66.
 Në mbledhjen e Këshillit, relatori parashtron përmbledhjen e veprimeve procedurale të kryera, faktet që kanë rezultuar gjatë verifikimit të kandidatit, si dhe jep sqarime për pyetje të anëtarëve të Këshillit. 

67. 
Nëse Këshilli vlerëson se verifikimi i kandidatit nuk është i plotë, ai cakton një seancë tjetër për shqyrtimin e çështjes. Në këtë rast, Këshilli ngarkon relatorin për plotësimin e mangësive të evidentuara. Në seancën e radhës për shqyrtimin e çështjes, relatori i bën të ditur Këshillit për plotësimin e mangësive të evidentuara. 

68.
 Në përfundim të bisedimeve, Këshilli vendos për miratimin e projektvendimit të verifikimit të kandidatit sikundër ai është propozuar nga relatori apo me ndryshime, sipas propozimit të çdo anëtari. Në përfundim të votimit, kryetari deklaron rezultatin e votimit. Kur votat ndahen në mënyrë të barabartë, vota e kryetarit të Këshillit është përcaktuese.

69. Pas bisedimit dhe votimit, Këshilli vendos:

a) kualifikimin e kandidatit në procedurën e lëvizjes paralele; 

b) skualifikimin e kandidatit nga procedura e lëvizjes paralele;

c) përfundimin për kandidatin të procedurës së lëvizjes paralele, për shkak të tërheqjes së tij nga kandidimi. 

DH. Vendimi i verifikimit dhe e drejta e ankimit

70. 
Vendimi i verifikimit arsyetohet sipas kërkesave të nenit 99 të Kodit të Procedurave Administrative, lidhur me formën dhe përmbajtjen e aktit administrativ. 

71.
 Vendimi i verifikimit i njoftohet kandidatit, sipas kërkesave të nenit 98 të ligjit për qeverisjen dhe bëhet publik në faqen zyrtare të internetit të Këshillit, i shoqëruar me arsyetimin përkatës.

72.
 Ndaj vendimit të Këshillit për skualifikimin e kandidatit në procedurën e lëvizjes paralele, kandidati mund të bëjë ankim në Gjykatën Administrative të Apelit, brenda 5 ditëve, nga dita e njoftimit të vendimit të arsyetuar. 

73. Në rastin kur Gjykata Administrative e Apelit pranon ankimin e kandidatit dhe shfuqizon vendimin, Këshilli, brenda dy javëve nga njoftimi i vendimit gjyqësor, rishikon vendimin e tij në masën e nevojshme për zbatimin e vendimmarrjes së gjykatës.

74.
 Vendimi i Këshillit për përfundimin e procedurës së lëvizjes paralele për kandidatin që tërhiqet nga kandidimi, është i paankimueshëm.

VI. FAZA E DYTË E PROCEDURËS SË LËVIZJES PARALELE

A. Fillimi i procedurës së përzgjedhjes

75. 
Procedura e përzgjedhjes fillon menjëherë pas përfundimit me vendim të formës së prerë të verifikimit të të gjithë kandidatëve dhe, kur është rasti, edhe të vlerësimit etik dhe profesional të tyre.

76. Në procedurën e përzgjedhjes përfshihen të gjithë kandidatët e kualifikuar.

B. Hapat e renditjes së kandidatëve me dy vlerësime etike dhe profesionale

77.
 Për renditjen e kandidatëve me dy vlerësime etike dhe profesionale ndiqen deri në tre hapa, ku në secilin prej tyre bëhet një vlerësim krahasues i treguesve të kritereve dhe i përparësive të përcaktuara dhe të renditura në nenin 43, pika 7, të ligjit për statusin, si dhe të detajuara më poshtë në këtë vendim.

78. 
Hapi pasues i renditjes ndiqet vetëm nëse në përfundim të hapit paraardhës nuk arrihet të bëhet renditja e kandidatëve me rezultate të njëjta më të larta.

B.1 
Kriteret dhe përparësitë e renditjes së kandidatëve për hapin e parë

79.
 Renditja e kandidatëve bazohet në vlerësimin krahasues të niveleve të dy vlerësimeve të mëparshme etike dhe profesionale. Kandidati me nivelet më të larta të vlerësimit etik dhe profesional, renditet më lart.

80.
 Në rastin e kandidatit të komanduar, niveli i vlerësimit etik dhe profesional i institucionit ku është komanduar, njihet si nivel vlerësimi edhe në kuptim të këtij vendimi, duke mbajtur në konsideratë në këtë rast nivelet e vlerësimit të institucionit, sipas ligjit të tij të posaçëm dhe nivelet e vlerësimit, sipas sistemit të kohës për vlerësimin etik dhe profesional të gjyqtarëve.

81.
 Në rastin e kandidatit të komanduar, vlerësimi për aftësitë profesionale të të cilit kryhet nga Këshilli, si për kandidatin jogjyqtar në Gjykatën e Lartë, sipas parashikimeve të nenit 49 të ligjit të statusit dhe akteve nënligjore në zbatim të tij, nivelet e vlerësimit sipas pikëve janë si më poshtë:

	Niveli i vlerësimit
	Pikët

	Shkëlqyeshëm
	90–100

	Shumë mirë
	70–89

	Mirë
	50–69

	Mjaftueshëm
	30–49

	I pamjaftueshëm
	0–29


82.
 Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme:

a) “niveli i vlerësimit të fundit” – sipas kësaj përparësie, kandidati me nivelin më të lartë të vlerësimit të fundit etik dhe profesional, renditet më lart; 

b) “përvoja si gjyqtar i komanduar, si gjyqtar në skemën e delegimit, ose si anëtar i Këshillit” – sipas kësaj përparësie, kandidati që ka një nga këto përvoja, renditet më lart;

c) “kohëzgjatja e përvojës si gjyqtar i komanduar, si gjyqtar në skemën e delegimit ose si anëtar i Këshillit” – sipas kësaj përparësie, kandidati me përvojën me kohëzgjatjen më të madhe në vite, renditet më lart;

ç)
 “shumëllojshmëria e përvojave si gjyqtar i komanduar, si gjyqtar në skemën e delegimit ose si anëtar i Këshillit” – sipas kësaj përparësie, kandidati që ka më shumë nga këto përvoja, renditet më lart.

83. 
Përvoja si gjyqtar i komanduar, si gjyqtar në skemën e delegimit ose si anëtar i Këshillit konsiderohet si përparësi në renditje sipas pikës 83 të këtij vendimi, vetëm në ato raste kur gjyqtari ka kryer të gjithë periudhën e komandimit ose të mandatit. Gjyqtari konsiderohet se ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit.

84.
 Në rast se edhe pas zbatimit të përparësive, sipas pikës 82, ka më shumë se një kandidat me rezultate të njëjta, renditja e kandidatëve me rezultatet më të larta bazohet në skemën e pikëve të miratuar nga Këshilli, me: 

a) 
vendimin nr. 263, datë 21.11.2019, “Për rregullat plotësuese të vlerësimit të gjyqtarëve” dhe vendimin nr. 264, datë 21.11.2019, “Metodologjia e pikëzimit me qëllim përcaktimin e nivelit të vlerësimit të gjyqtarit”; ose 

b)
 vendimin nr. 102, datë 5.7.2019, “Mbi kriteret e vlerësimit, pikëzimit dhe renditjes së kandidatëve jogjyqtarë dhe procedurën e përzgjedhjes për emërim në Gjykatën e Lartë” dhe vendimin nr. 209, datë 11.10.2019, “Metodologjia për vlerësimin dhe pikëzimin e kandidatëve jogjyqtarë për në Gjykatën e Lartë”. 

85. Në rastin e një kandidati me rezultate më të larta, për të cilin zbatohet skema e pikëve, sipas shkronjës “b”, të pikës 84, të këtij vendimi, në kushtet e skemave të pikëve të ndryshme, pikët sipas kësaj skeme konvertohen në raportin një me katër me ato të skemës, sipas shkronjës “a”, të kësaj pike të vendimit.

86. Sipas kriterit të renditjes të parashikuar në pikën 84 të këtij vendimi, kandidati me totalin më të lartë të pikëve në dy vlerësimet e mëparshme etike dhe profesionale, renditet më lart.

B.2 Kriteri dhe përparësitë e renditjes së kandidatëve për hapin e dytë

87. Në rast se pas vlerësimit të bërë sipas nënseksionit B.1, të këtij kreu, ka më shumë se një kandidat me rezultate të njëjta, renditja e kandidatëve me rezultatet më të larta bazohet në përvojën profesionale specifike që kërkohet për pozicionin e lirë. Kandidati me përvojën profesionale specifike me kohëzgjatjen më të madhe, renditet më lart.

B.3 Kriteret dhe përparësitë e renditjes së kandidatëve për hapin e tretë

88.
 Në rast se pas vlerësimit të bërë edhe sipas nënseksionit B.2 të këtij kreu, ka më shumë se një kandidat me rezultate të njëjta, renditja e kandidatëve me rezultatet më të larta bazohet në vjetërsinë si gjyqtar. Kandidati me vjetërsinë më të madhe renditet më lart.

C. Hapat e renditjes së kandidatëve me një vlerësim etik dhe profesional

89. 
Për renditjen e kandidatëve me një vlerësim etik dhe profesional ndiqen deri në tre hapa, ku në secilin prej tyre bëhet një vlerësim krahasues i treguesve të kritereve dhe i përparësive të përcaktuara dhe të renditura në nenin 43, pikat 7 dhe 8, të ligjit për statusin, si dhe të detajuara më poshtë në këtë vendim.

90.
 Hapi pasues i renditjes ndiqet vetëm nëse në përfundim të hapit paraardhës nuk arrihet të bëhet renditja e kandidatëve me rezultate të njëjta më të larta.

C.1 Kriteret dhe përparësitë e renditjes së kandidatëve për hapin e parë

91.
 Renditja e kandidatëve bëhet duke u bazuar njëkohësisht në vlerësimin krahasues, të:

a)
 rezultatit të vlerësimit etik dhe profesional përkatës;

b)
 renditjes në listën e të diplomuarve në Shkollën e Magjistraturës ose në vlerësimin profesional në rastin e gjyqtarit të riemëruar sipas nenit 36 të ligjit për statusin.

92. Për kandidatin e komanduar dhe, kur është rasti, edhe atë të riemëruar, sa i përket vlerësimit etik dhe profesional, zbatohen rregullat sipas pikave 80 dhe 81 të këtij vendimi. 

93.
 Sipas kriterit të pikës 91 të këtij vendimi, kandidati me rezultatet më të larta, sipas shkronjave “a” dhe “b” të kësaj pike, renditet më lart.

94.
 Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme:

a) “niveli i vlerësimit etik dhe profesional” – sipas kësaj përparësie, kandidati që ka nivelin më të lartë të vlerësimit etik dhe profesional, sipas shkronjës “a”, të pikës 91, të këtij vendimi, renditet më lart; 

b) “përvoja si gjyqtar i komanduar ose si gjyqtar në skemën e delegimit” – sipas kësaj përparësie, kandidati që ka një nga këto përvoja, renditet më lart;

c) “kohëzgjatja e përvojës si gjyqtar i komanduar ose si gjyqtar në skemën e delegimit” – sipas kësaj përparësie, kandidati me përvojën me kohëzgjatjen më të madhe në vite, renditet më lart;

ç) 
“shumëllojshmëria e përvojave si gjyqtar i komanduar ose si gjyqtar në skemën e delegimit” – sipas kësaj përparësie, kandidati që ka më shumë nga këto përvoja, renditet më lart.

95.
 Përvoja si gjyqtar i komanduar ose si gjyqtar në skemën e delegimit konsiderohet si përparësi në renditje, sipas pikës 94 të këtij vendimi, vetëm në ato raste kur gjyqtari ka kryer të gjithë periudhën e komandimit. Gjyqtari konsiderohet se ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit.

96.
 Në rast se edhe pas zbatimit të përparësive sipas pikës 94 të këtij vendimi, ka më shumë se një kandidat me rezultate të njëjta, renditja e kandidatëve me rezultatet më të larta bazohet:

a) në skemën e pikëve të miratuar nga Këshilli:

i.
 me vendimin nr. 263, datë 21.11.2019, “Për rregullat plotësuese të vlerësimit të gjyqtarëve” dhe vendimin nr. 264, datë 21.11.2019, “Metodologjia e pikëzimit me qëllim përcaktimin e nivelit të vlerësimit të gjyqtarit”; ose

ii.
 me vendimin nr. 102, datë 05.07.2019, “Mbi kriteret e vlerësimit, pikëzimit dhe renditjes së kandidatëve jogjyqtarë dhe procedurën e përzgjedhjes për emërim në Gjykatën e Lartë” dhe vendimin nr. 209, datë 11.10.2019, “Metodologjia për vlerësimin dhe pikëzimin e kandidatëve jogjyqtarë për në Gjykatën e Lartë”;

b) në vlerësimin përfundimtar me pikë të bërë nga Shkolla e Magjistraturës pas vitit të tretë të programit të formimit fillestar.

97. Në rastin e një kandidati me rezultate më të larta, për të cilin zbatohet skema e pikëve, sipas nënparagrafit “ii”, shkronja “a”, pika 96, e këtij vendimi, pikët, sipas kësaj skeme konvertohen në raportin një me katër me ato të skemës sipas nënparagrafit “i”, shkronja “a”, të kësaj pike të vendimit.

98. Sipas kriterit të renditjes të parashikuar në pikën 96 të këtij vendimi, kandidati me totalin më të lartë të pikëve në vlerësimin etik dhe profesional dhe në vlerësimin përfundimtar të Shkollës së Magjistraturës renditet më lart.

C.2 Kriteri dhe përparësitë e renditjes së kandidatëve për hapin e dytë

99.
 Në rast se pas vlerësimit të bërë sipas nënseksionit C.1 të këtij kreu, ka më shumë se një kandidat me rezultate të njëjta, renditja e kandidatëve me rezultatet më të larta bazohet në përvojën profesionale specifike që kërkohet për pozicionin e lirë. Kandidati me përvojën profesionale specifike me kohëzgjatjen më të madhe renditet më lart.

C.3 Kriteret dhe përparësitë e renditjes së kandidatëve për hapin e tretë

100. Në rast se pas vlerësimit të bërë edhe sipas nënseksionit C.2 të këtij kreu, ka më shumë se një kandidat me rezultate të njëjta, renditja e kandidatëve me rezultatet më të larta bazohet në vjetërsinë si gjyqtar. Kandidati me vjetërsinë më të madhe renditet më lart.

Ç. Hapat e renditjes së kandidatëve pa asnjë vlerësim etik dhe profesional

101. Për renditjen e kandidatëve pa asnjë vlerësim etik dhe profesional ndiqet një hap, në të cilin bëhet një vlerësim krahasues i treguesve të kritereve dhe i përparësive të përcaktuara dhe të renditura në nenin 43, pikat 7, 8 dhe 9, të ligjit për statusin dhe të detajuara më poshtë në këtë vendim.

Ç.1 Kriteret dhe përparësitë e renditjes së kandidatëve për hapin e parë

102. Kandidatët pa asnjë vlerësim etik dhe profesional renditen duke u bazuar në renditjen në listën e të diplomuarve në Shkollën e Magjistraturës ose në vlerësimin profesional, në rastin e magjistratit të riemëruar, sipas nenit 36 të ligjit për statusin. Sipas këtij kriteri, kandidati me rezultatet më të larta, renditet më lart.

103. Në rast se ka më shumë se një kandidat me rezultate të njëjta, për renditjen e kandidatëve me rezultatet më të larta zbatohen përparësitë sipas radhës së mëposhtme:

a) “përvoja si gjyqtar i komanduar ose si gjyqtar në skemën e delegimit” – sipas kësaj përparësie, kandidati që ka një nga këto përvoja renditet më lart;

b) “kohëzgjatja e përvojës si gjyqtar i komanduar ose si gjyqtar në skemën e delegimit” – sipas kësaj përparësie, kandidati me përvojën me kohëzgjatjen më të madhe në vite renditet më lart;

c)
 “shumëllojshmëria e përvojave si gjyqtar i komanduar ose si gjyqtar në skemën e delegimit” – sipas kësaj përparësie, kandidati që ka më shumë nga këto përvoja, renditet më lart.

104. Përvoja si gjyqtar i komanduar ose si gjyqtar në skemën e delegimit, konsiderohet si përparësi në renditje, sipas pikës 103 të këtij vendimi, vetëm në ato raste kur gjyqtari ka kryer të gjithë periudhën e komandimit. Gjyqtari konsiderohet se ka kryer të gjithë periudhën e komandimit edhe në rastin kur Këshilli, kryesisht, për shkaqe të shpallura në momentin e komandimit, ka përfunduar komandimin e tij para afatit.

105. Në rast se edhe pas zbatimit të përparësive, sipas pikës 103 të këtij vendimi, ka më shumë se një kandidat me rezultate të njëjta, renditja e kandidatëve me rezultatet më të larta bazohet në vlerësimin përfundimtar me pikë të bërë nga Shkolla e Magjistraturës pas vitit të tretë të programit të formimit fillestar.

D. 
Veprimet procedurale dhe verifikuese të relatorit

106. Në procedurën e përzgjedhjes së kandidatëve për lëvizjen paralele, relatori kujdeset në veçanti për:

a) administrimin dhe shqyrtimin e dokumentacionit të kandidatëve, që gjendet në dosjen e tyre personale apo që paraqitet nga ata gjatë procedurës së përzgjedhjes;

b) përgatitjen e relacionit që përmban përshkrimin e dokumenteve të administruara, si dhe një përmbledhje faktike të tyre për aq sa është e nevojshme për renditjen e kandidatëve, duke i bashkëlidhur atij kopje të këtyre dokumenteve;

c)
 përgatitjen e projektvendimit të renditjes së kandidatëve;

ç)
 koordinimin me kryetarin e Komisionit për përgatitjen e mbledhjes së Komisionit;

d)
 koordinimin me kryetarin e Këshillit për përgatitjen e mbledhjes plenare të Këshillit;

dh)
 njoftimet për kandidatët.

107. Në procedurën e përzgjedhjes së kandidatëve për lëvizjen paralele janë të zbatueshme rregullat sipas pikave 54, 55, 59 dhe 60 të këtij vendimi.

DH. Shqyrtimi nga Komisioni i projektvendimit të renditjes së kandidatëve

108. Për shqyrtimin nga Komisioni të projektvendimit të renditjes së kandidatëve janë të zbatueshme rregullat sipas pikave 61, 62 dhe 63 të këtij vendimi.

E. 
Shqyrtimi dhe miratimi nga Këshilli i projektvendimit të renditjes së kandidatëve

109. Për shqyrtimin nga Këshilli të projektvendimit të renditjes së kandidatëve janë të zbatueshme rregullat sipas pikave 64, 65, 66, 67 dhe 68 të këtij vendimi.

Ë.
 Vendimi për renditjen e kandidatëve dhe e drejta e ankimit

110. Për vendimin e renditjes së kandidatëve janë të zbatueshme rregullat sipas pikave 70, 71, 72 dhe 73 të këtij vendimi.

VII. FAZA E TRETË E PROCEDURËS SË LËVIZJES PARALELE

111. Jo më vonë se 7 ditë nga marrja formë të prerë, sipas ligjit të vendimit për renditjen e kandidatëve në një procedurë lëvizje paralele, mbi projektvendimin e përgatitur nga relatori, Këshilli merr vendim për transferimin në atë pozicion të lirë të kandidatit të renditur më lart. 

112. Vendim i Këshillit i njoftohet gjyqtarit të transferuar, gjykatave respektive, si dhe bëhet publik në faqen zyrtare të internetit të Këshillit. Një kopje e vendimit bëhet pjesë e dosjes personale të gjyqtarit të transferuar.

VIII. DISPOZITA PËR PERIUDHËN KALIMTARE 

A. Rregulli i përgjithshëm

113. Gjatë periudhës kalimtare për renditjen e kandidatëve në një procedure lëvizje paralele zbatohen rregullat sipas kreut VI të këtij vendimi, përveç sa parashikohet ndryshe në këtë krye.

B. Për kandidatët me dy vlerësime etike dhe profesionale

114. Për zbatimin e kriterit të renditjes së “dy vlerësimeve të mëparshme etike dhe profesionale”, sipas pikës 79 të këtij vendimi, si rregull konsiderohen vlerësimet e bëra sipas ligjit për statusin dhe vendimeve përkatëse të Këshillit në zbatim të tij, përfshirë dhe gradimi për periudhën e përcaktuar në procesin e rivlerësimit kalimtar të gjyqtarëve dhe prokurorëve në Republikën e Shqipërisë, sipas nenit 171, pika 5, të këtij ligji.

115. Për çdo kandidat, me përjashtim të atij që përpara kandidimit ka qenë në një pozicion të komanduar në vitin e fundit kalendarik, si vlerësim i dytë për kriterin e renditjes së “dy vlerësimeve të mëparshme etike dhe profesionale”, konsiderohet vlerësimi i përshpejtuar bërë sipas ligjit të statusit dhe rregullave të parashikuara në nenin 22, kreu V, të vendimit të Këshillit nr. 263, datë 21.11.2019, “Për rregullat plotësuese të vlerësimit të gjyqtarëve”. 

116. Për kandidatin që është në një pozicion të komanduar prej jo më pak se viti i fundit kalendarik nga momenti i kandidimit për lëvizjen paralele, si vlerësim i dytë për kriterin e renditjes së “dy vlerësimeve të mëparshme etike dhe profesionale”, konsiderohet ai i bërë nga institucioni ku kandidati është i komanduar. Në rast të mospasjes së një vlerësimi të tillë, si vlerësim i dytë konsiderohet ai i bërë nga Këshilli, mbi kërkesën e tij, sipas nenit 49 të ligjit të statusit, vendimit të tij nr. 102, datë 5.7.2019, “Mbi kriteret e vlerësimit, pikëzimit dhe renditjes së kandidatëve jogjyqtarë dhe procedurën e përzgjedhjes për emërim në Gjykatën e Lartë” dhe vendimit të tij nr. 209, datë 11.10.2019, “Metodologjia për vlerësimin dhe pikëzimin e kandidatëve jogjyqtarë për në Gjykatën e Lartë”. 

117. Si vlerësim i parë për kriterin e renditjes së “dy vlerësimeve të mëparshme etike dhe profesionale”, sipas rastit, konsiderohet:

a) gradimi sipas nenit 171, pika 5, të ligjit për statusin, për atë kandidat që ka kaluar me sukses, me vendim përfundimtar, procesin e rivlerësimit kalimtar, sipas ligjit nr. 84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”, ose në pamundësi të tij;
b) vlerësimi i fundit etik dhe profesional, sipas sistemeve të vlerësimit që kanë qenë në fuqi përpara ligjit për statusin. Konvertimi i niveleve të vlerësimit, sipas sistemeve të mëparshme të vlerësimit etik dhe profesional me ato sipas sistemit të vlerësimit në fuqi (ligjit për statusin), bëhet sipas tabelës së mëposhtme: 

	Niveli i vlerësimit sipas sistemeve të mëparshme të vlerësimit etik dhe profesional
	Niveli i vlerësimit sipas sistemit të vlerësimit etik dhe profesional në fuqi (ligjit për statusin)

	Shumë mirë
	Shkëlqyeshëm

	Mirë
	Mirë

	Mjaftueshëm
	Mjaftueshëm

	I pamjaftueshëm
	I pamjaftueshëm


118. Në rastin e kandidatëve me rezultate të njëjta, me të larta, që si vlerësim të parë, për kriterin e renditjes së “dy vlerësimeve të mëparshme etike dhe profesionale”, kanë vlerësimin sipas sistemeve të vlerësimit që kanë qenë në fuqi përpara ligjit për statusin, për renditjen e tyre sipas pikave 84 dhe 85 të këtij vendimi, merren në konsideratë pikët e përcaktuara për ata në vlerësimin e fundit etik dhe profesional sipas ligjit për statusin. 
C. Për kandidatët me një vlerësim etik dhe profesional

119. Për çdo kandidat, me përjashtim të atij që ka qenë në një pozicion të komanduar në vitin e fundit kalendarik, si vlerësim etik dhe profesional sipas shkronjës “a”, pika 91, e këtij vendimi, konsiderohet vlerësimi i përshpejtuar bërë sipas ligjit të statusit dhe rregullave të parashikuara në nenin 22, kreu V, të vendimit të këshillit nr. 263, datë 21.11.2019, “Për rregullat plotësuese të vlerësimit të gjyqtarëve”. 

120. Për kandidatin që është në një pozicion të komanduar prej jo më pak se viti i fundit kalendarik nga momenti i kandidimit për lëvizjen paralele, si vlerësim etik dhe profesional, sipas shkronjës “a”, pika 91, e këtij vendimi, konsiderohet ai i bërë nga institucioni ku kandidati është i komanduar. Në rast të mospasjes së një vlerësimi të tillë, si vlerësim konsiderohet ai i bërë nga Këshilli, mbi kërkesën e tij, sipas nenit 49 të ligjit të statusit, vendimit të tij nr. 102, datë 5.7.2019, “Mbi kriteret e vlerësimit, pikëzimit dhe renditjes së kandidatëve jogjyqtarë dhe procedurën e përzgjedhjes për emërim në Gjykatën e Lartë” dhe vendimit të tij nr. 209, datë 11.10.2019, “Metodologjia për vlerësimin dhe pikëzimin e kandidatëve jogjyqtarë për në Gjykatën e Lartë”. 

121. Për kandidatin e riemëruar, i cili nuk ka një vlerësim profesional në momentin e riemërimit, nëse ka ushtruar detyrën e gjyqtarit përgjatë të gjithë vitit të fundit kalendarik, si vlerësim etik dhe profesional sipas shkronjës “a”, pika 91, e këtij vendimi, konsiderohet vlerësimi i përshpejtuar bërë sipas ligjit të statusit dhe rregullave të parashikuara në nenin 22, kreu V, të vendimit të Këshillit nr. 263, datë 21.11.2019, “Për rregullat plotësuese të vlerësimit të gjyqtarëve”. Nëse kandidati nuk ka ushtruar detyrën e gjyqtarit përgjatë të gjithë vitit të fundit kalendarik, si dhe nëse para kandidimit ka jo më pak se një vit përvojë profesionale, si vlerësim etik dhe profesional konsiderohet ai i bërë nga Këshilli, mbi kërkesën e tij, sipas nenit 49 të ligjit për statusin, vendimit të tij nr. 102, datë 5.7.2019, “Mbi kriteret e vlerësimit, pikëzimit dhe renditjes së kandidatëve jogjyqtarë dhe procedurën e përzgjedhjes për emërim në Gjykatën e Lartë” dhe vendimit të tij nr. 209, datë 11.10.2019, “Metodologjia për vlerësimin dhe pikëzimin e kandidatëve jogjyqtarë për në Gjykatën e Lartë”. 

Ky vendim hyn në fuqi pas botimit në Fletoren Zyrtare.

PËR KËSHILLIN E LARTË GJYQËSOR

KRYETAR
Naureda Llagami

